GLคาดกำไรปีนี้เติบโตก้าวกระโดด 309%โบรกฯแนะนำซื้อราคาเป้าหมาย 13.00 บ.
GL โบรกฯคาดคาดการณ์กำไรสุทธิปี 58 จะเติบโตก้าวกระโดด 309% พร้อมชี้มีแนวโน้มการเติบโตที่ชัดเจนและต่อเนื่อง โดยตลาดรถจักรยานยนต์ภูมิภาคอาเซียนโดยเฉพาะประเทศในกลุ่ม CLMV มีโอกาสเติบโตอย่างมาก แนะนำซื้อ ให้ราคาพื้นฐานปี 58 เท่ากับ 13 บาท

4 มิ.ย. 2558

บล.ดีบีเอสฯ ระบุในบทวิเคราะห์วันนี้(4 มิ.ย.) ว่า บริษัท กรุ๊ปลีส จำกัด (มหาชน) หรือ GL เป็นบริษัทเช่าซื้อรถจักรยานยนต์ใหม่ ขนาดพอร์ตสินเชื่อใหญ่เป็นอันดับ 2 ในไทย (TK เป็นอันดับ 1) บริษัทรุกเข้าสู่ตลาดเช่าซื้อรถจักรยานยนต์กัมพูชาตั้งแต่ปี 56 ซึ่งประสบความสำเร็จดีมาก ขณะนี้ได้ใบอนุญาตในลาวแล้ว และกำลังศึกษาขยายธุรกิจไปยังเวียดนาม, อินโดนีเซีย โดยอาจเป็นลักษณะการ JV กับผู้ประกอบการในท้องถิ่น
ทั้งนี้คาดว่าพอร์ตสินเชื่อเช่าซื้อของกัมพูชาจะคิดเป็น 40% ของสินเชื่อทั้งหมดของบริษัทในปี 58 และทำกำไรคิดเป็น 50% ของประมาณการกำไรทั้งหมดในปีนี้ ซึ่งเพิ่มขึ้นก้าวกระโดดจาก 15% ในปีก่อน และ NPL ในกัมพูชานั้นต่ำมากเพราะเป็นตลาดเกิดใหม่ คาดการณ์กำไรสุทธิปี 58 จะเติบโตก้าวกระโดด 309% (EPS-58F : 0.45 บาท)
ในเชิงกลยุทธ์ชอบ GL เนื่องจากมีแนวโน้มการเติบโตที่ชัดเจนและต่อเนื่อง โดยตลาดรถจักรยานยนต์ภูมิภาคอาเซียนโดยเฉพาะประเทศในกลุ่ม CLMV มีโอกาสเติบโตอย่างมาก แนะนำซื้อ ให้ราคาพื้นฐานปี 58 เท่ากับ 13 บาท เทียบเท่ากับ P/BV ปีนี้ที่ 2.4 เท่า